《击鲜行》
清代·钱芳标

吾乡城郭沧溟畔，亲故朝朝击鲜宴。乐事濠梁未足夸，嘉名丙穴无劳羡。

沪渎滩平斥卤多，主人结网胜熬波。苍茫直下冯夷窟，烟雨常闻《欸乃歌》。

河豚贩后芦芽出，春潮蹴岸春云热。筐覆吴趋窖里冰，刀飞少妇厨中雪。

已道鲥鱼色似银，况兼石首烂金鳞。麴米渍成鲟枕脆，豉羹调出箬腴新。

此时鱼税充公府，津市鸣桡复挝鼓。浅筏轻舠弄水儿，高樯巨舶开洋贾。

别有泥沙困豫且，脂膏然炬骨专车。牵鬐力费千夫蹶，曝腊家分半载储。

朅来岛屿孙卢扰，斥堠传烽接三泖。都护旌旗只戒严，渔郎罺罟空施巧。

萧萧戍角满汀洲，丽罶寒星炯不收。无复钓鳌陈水犗，惟看驱马散沙鸥。

海错经年不到眼，充牣临渊那供馔。一片才沾食指腥，百锾早破中人产。

舍人顑颔滞燕台，比目王馀赋强裁。张掾秋风频怅望，冯生弹铗未归来。

挑灯与客论终夕，语罢沧桑感畴昔。下箸谁消易水樽，解钱且换滦河鲫。

近喜波臣静不扬，东南早晚撤边防。盘餐饱饫故园味，醉卧溪梅野竹旁。

作者简介：江南华亭人，原名鼎瑞，字葆馚，一字宝汾，号莼。钱士贵子。康熙五年举人，授内阁中书。博闻宏览。工诗，尤精词，有名东南。举鸿博，丁内艰不赴。有《金门稿》、《湘瑟词》。